Prijedlog Odluke

Na temelju članka 9. stavka 2.,  članka 14., stavka 1. i članka 41., stavka 1. Zakona o ugostiteljskoj djelatnosti („Narodne novine“ broj 85/15. i 121/16) i članka 30. Statuta Općine Koprivnički Bregi („Službeni glasnik Koprivničko-križevačke županije“ broj 6/13), Općinsko vijeće Općine Koprivnički Bregi  na ___. sjednici održanoj ______________ 2018. donijelo je


ODLUKU
o ugostiteljskoj djelatnosti na području Općine Koprivnički Bregi


I. OPĆE ODREDBE

Članak 1.
	Odlukom o ugostiteljskoj djelatnosti na području Općine Koprivnički Bregi (u daljnjem tekstu: Odluka) određuje se radno vrijeme ugostiteljskih objekata i prostori u kojima mogu biti ugostiteljski objekti iz skupine „Objekti jednostavnih usluga“.

Članak 2.
	Dnevni raspored, početak i završetak radnog vremena, u okviru radnog vremena određenog ovom Odlukom, utvrđuje poslovodno tijelo pravne osobe odnosno vlasnik ugostiteljskog objekta.

II. RADNO VRIJEME

Članak 3.
	Za pojedine vrste ugostiteljskih objekata određuje se raspored, najraniji početak i najkasniji završetak radnog vremena kako slijedi:
a) Ugostiteljski objekti iz skupine „Hoteli“, „Kampovi“ i „Ostali ugostiteljski objekti za smještaj“ obavezno radi od 0.00 do 24.00 sata svaki dan,
b) Ugostiteljski objekti iz skupine „Restorani“ i „Barovi“ mogu raditi:
- od 6.00 do 24.00 sata radnim danom, nedjeljom i na drugi dan blagdana, 
- od 6.00 do 2.00 sata petkom, subotom i na radne dane uoči blagdana, nedjeljom uoči blagdana, ako imaju živu glazbu,
c) Ugostiteljski objekti iz skupine „Barovi“ koji ispunjavaju uvijete za rad noću sukladno posebnim propisima, samo u zatvorenim prostorima, mogu raditi: 
- od 6.00 do 24.00 sata radnim danom, nedjeljom i na drugi dan blagdana, 
- od 6.00 do 2.00 sata petkom, subotom i na radne dane uoči blagdana, nedjeljom uoči blagdana, ako imaju živu glazbu,
d)    Ugostiteljski objekti iz skupine „Restorani“ i „Barovi“ koji se nalaze izvan                   naseljenih područja naselja, mogu raditi:
-  od 0.00 do 24.00 sata svaki dan,
e)    Ugostiteljski objekti iz skupine „Objekti jednostavnih usluga“ i „Catering objekti“ mogu raditi:
- od 7.00 do 24.00 sata radnim danom, nedjeljom i na drugi dan blagdana, 
- od 7.00 do 2.00 sata petkom, subotom i na radne dane uoči blagdana, nedjeljom uoči blagdana, ako imaju živu glazbu,
f)    Ugostiteljski objekti na obiteljskom poljoprivrednom gospodarstvu mogu raditi od 0.00 do 24.00 sata svaki dan.
	Radno vrijeme ugostiteljstva u pokretnom objektu, pod šatorom i slično, za vrijeme trajanja kulturnih, sportskih i drugih događanja i manifestacija, jednako je vremenu trajanja manifestacije.

Članak 4.
	Radno vrijeme na otvorenom prostoru uz ugostiteljske i smještajne objekte (u daljnjem tekstu: terasa) jednako je radnom vremenu ugostiteljskih objekata u čijem se sklopu terasa nalazi.
	Ugostiteljski objekti iz skupine „Barovi“ (discoclub, noćni bar i noćni klub) ne mogu poslovati na otvorenom prostoru.

Članak 5.
	Obavijest o radnom vremenu mora biti vidno istaknuta na ulazu u gostiteljski objekt.
	Ako objekt iz opravdanih razloga ne radi u vrijeme radnog vremena propisanog ovom Odlukom, obavijestit će o tome nadležnu Turističku inspekciju, a obavijest istaknuti na ulazu u ugostiteljski objekt.

Članak 6.
	Zabranjuje se svako korištenje tehničkih uređaja za ozvučenje i izvođenje žive glazbe na otvorenom prostoru uz ugostiteljske objekte u vremenu od 24.00 do 7.00 sati narednog dana.
	Od zabrane iz stavka 1. ovoga članka izuzimaju se oni objekti koji su smješteni na lokacijama udaljenim više od 300 metara od najbliže građevine stambene namjene.
	Općinski načelnik Općine Koprivnički Bregi (u daljnjem tekstu: općinski načelnik) može odobriti korištenje tehničkih uređaja za ozvučenje i izvođenje žive glazbe izvan vremena određenog stavkom 1. ovoga članka, za vrijeme održavanja turističkih manifestacija, kulturnih, sportskih, vjerskih, zabavnih i sličnih programa, kao i za razdoblje od 15. prosinca do 2. siječnja, na mjestu gdje se iste održavaju.

	Kriteriji za raniji završetak propisanog radnog vremena

Članak 7.
	Općinski načelnik može po službenoj dužnosti za pojedine ugostiteljske objekte iz članka 3. ove Odluke, najduže za dva sata rješenjem odrediti raniji završetak radnog vremena od radnog vremena propisanog člankom 3. ove Odluke, ako utvrdi da je ispunjen jedan od slijedećih uvjeta:
· nepridržavanje radnog vremena propisanog ovom Odlukom,
· učestalo narušavanje javnog reda i mira unutar i oko objekta,
· učestale pritužbe građana glede buke (buka iz objekta, buka pri dolasku i odlasku gostiju),
· zaštita od štetnog utjecaja na okoliš,
· nepridržavanje ostalih odredbi ove Odluke.
Općinski načelnik svoje rješenje odmah dostavlja vlasniku ugostiteljskog objekta, Policijskoj upravi Koprivničko-križevačke županije i nadležnoj Turističkoj inspekciji.

	Određivanje drugačijeg radnog vremena
	
Članak 8.
	Općinski načelnik može na zahtjev ugostitelja za pojedine ugostiteljske objekte iz skupine „Restorani“ i „Barovi“ odrediti i drugačije radno vrijeme od vremena utvrđenog člankom 3. točke b) i c) ove Odluke za pojedine dane i to do 6.00 sati, u slučaju organiziranja prigodnih proslava (svadba, maturalna večer i slično) za određeni broj gostiju, ako su kumulativno ispunjeni slijedeći uvjeti:
· da svojim radom ne narušava javni red i mir,
· da se pridržava propisanog radnog vremena,
· da ispunjava uvjete za zaštitu od buke,
· da je ugostitelj podmirio sve dospjele financijske obveze prema Općini Koprivnički Bregi (u daljnjem tekstu: Općina),
· da isplaćuje plaže prema Zakonu o radu.
Zahtjev za drugačije radno vrijeme iz stavka 1. ovoga članka ugostitelj podnosi Jedinstvenom upravnom odjelu Općine Koprivnički Bregi (u daljnjem tekstu: Jedinstveni upravni odjel), najkasnije 5 dana prije dana za koji se traži drugačije radno vrijeme od vemena utvrđenog člankom 3. ove Odluke.
Za vrijeme održavanja turističkih manifestacija, kulturnih, sportskih, vjerskih, zabavnih i sličnih programa, proslava povodom božićnih i novogodišnjih blagdana u razdoblju od 15. prosinca do 2. siječnja, općinski načelnik može svojom odlukom propisati drugačije radno vrijeme za ugostiteljske objekte prema stavku 1. ovoga članka od radnog vremena propisanog člankom 3. ove Odluke, uz uvjet da se ne narušava javni red i mir. 

III. PROSTORI NA KOJIMA MOGU BITI UGOSITELJSKI OBJEKTI IZ SKUPINE „OBJEKTI JEDNOSTAVNH USLUGA“

Članak 9.
	Objekti jednostavnih usluga u kiosku, objekti jednostavnih brzih usluga, objekti jednostavnih usluga u nepokretnom  vozilu (ili priključnom) vozilu, objekti jednostavnih usluga u šatoru, objekti jednostavnih usluga na klupi i objekti jednostavnih usluga na kolicima (ili sličnim napravama), mogu biti smješteni u naseljima Koprivnički Bregi, Glogovac i Jeduševac – na javnim   površinama uz crkve i kapelice, društvene domove ili kod nogometnih igrališta.
	Jedinstveni upravni odjel, na zahtjev stranke, rješenjem će odrediti točnu lokaciju prostora iz stavka 1. ovoga članka na kojoj mogu biti smješteni navedeni ugostiteljski objekti.
	Prostori na kojima mogu biti smješteni ugostiteljski objekti iz stavka 1. ovoga članka ne mogu biti na udaljenosti manjoj od 100 m od postojećeg ugostiteljskog objekta u građevini, zasebnom dijelu građevine ili poslovnom prostoru u kojem se obavlja ugostiteljska djelatnost, osim ukoliko se održavaju javni skupovi, svečanosti, izložbe, priredbe, šporstke i druge manifestacije i slično, samo za vrijeme njihova trajanja.

IV. NADZOR

Članak 10.
Nadzor nad provedbom ove Odluke provode nadležni turistički inspektori i komunalni redar Općine Koprivnički Bregi, svaki u okviru svoje nadležnosti sukladno posebnim propisima.







[bookmark: _GoBack]

V. ZAVRŠNE ODREDBE

Članak 11.
	Danom stupanja na snagu ove Odluke prestaje važiti Odluka o ugostiteljskoj djelatnosti na području Općine Koprivnički Bregi („Službeni glasnik Koprivničko-križevačke županije“ broj 7/07).

Članak 12.
	Ova Odluka stupa na snagu osmog dana od dana objave u „Službenom glasniku Koprivničko-križevačke županije“. 

OPĆINSKO VIJEĆE
OPĆINE KOPRIVNIČKI BREGI

KLASA: 335-02/18-01/
URBROJ: 2137/08-18-
Koprivnički Bregi,___________2018.

PREDSJEDNIK:
                                                                                                                           Darko Sobota


 

